钦定古今图书集成/历象汇编/岁功典/第087卷 > 宋
## 钦定古今图书集成/历象汇编/岁功典/第087卷 > 宋

### 太祖乾德元年十一月甲子有事南郊大赦改元百官奉玉册上尊号

按《宋史太祖本纪》，乾德元年十一月“甲子，有事南郊，
大赦，改元乾德。百官奉玉册上尊号曰应天广运仁
圣文武至德皇帝。”　按《礼志》，“乾德元年十一月日至，
皇帝服衮冕执圭，合祭天地于圜丘，还，御明德门楼，
肆赦。”

乾德三年冬至，受朝贺于文明殿。

按《宋史太祖本纪》不载　按《礼志》云云。

### 开宝元年十一月癸卯日南至有事南郊改元大赦再上尊号

按《宋史太祖本纪》：开宝元年十一月“癸卯，日南至，有
事南郊，改元开宝，大赦。宰相普等奉玉册宝，上尊号
曰‘应天广运大圣神武明道至德仁孝皇帝’。”

开宝四年十一月己未，日南至，有事南郊，大赦。诏置
诸州幕职官奉户。

按：《宋史太祖本纪》云云。

### 太宗太平兴国二年十一月庚寅日南至帝始受朝按宋史太宗本纪云云

### 雍熙元年冬至亲郊从礼仪使扈蒙之议复以宣祖配

按《宋史太宗本纪》不载　按礼志云云。

### 至道三年真宗即位十一月有司言冬至圜丘请奉太宗配诏可

按：《宋史真宗本纪》不载　按礼志云云。

### 真宗咸平三年十一月辛卯日南至御朝元殿受朝按宋史太宗本纪云云

### 景德四年十一月戊辰日南至御朝元殿受朝并从孙奭圜丘天神从祀之请

按《宋史真宗本纪》云云　按《礼志》：景德四年，判太常
礼院孙奭言：“准礼，冬至祀圜丘，有司摄事，以天神六
百九十位从祀。今惟有五方上帝及五人神十七位，
天皇大帝以下并不设位。且太昊、勾芒惟孟夏雩祀，
季秋大享及之，今乃祀于冬至，恐未协宜。”翰林学士
晁迥等言：“按《开宝通礼》，圜丘有司摄事，祀昊天配帝、
五方帝、日月、五星、中官、外官、众星，总六百八十七位。
雩祀大享，昊天配帝、五天帝、五人帝、五官，总十七位；
方丘祭皇地祇、配帝、神州、岳镇海渎，七十一位。今司
天监所设圜丘雩祀明堂方丘，并七十位，即是方丘
有岳渎从祀，圜丘无星辰，而反以人帝从祀。望如奭。
请以《通礼》及《神位》为定，其有增益者，如后敕。”从之。

### 仁宗天圣二年十二月庚午诏开封府每岁冬至禁刑三日

按：《宋史仁宗本纪》云云。

天圣七年十一月癸亥，冬至，率百官上皇太后寿于
会庆殿，遂御天安殿受朝。

按：《宋史仁宗本纪》云云。

### 明道元年十一月己卯冬至率百官贺皇太后于文德殿御天安殿受朝

按：《宋史仁宗本纪》云云。

### 庆历四年十一月壬午冬至祀天地于圜丘大赦

按：《宋史仁宗本纪》云云。

庆历五年。十一月。丁亥。冬至。宴宗室于崇政殿
按《宋史仁宗本纪》云云。

庆历七年。十一月戊戌。冬至。祀天地于圜丘。大赦
按《宋史仁宗本纪》云云。

### 神宗元丰元年命定冬至朝会仪注

按《宋史神宗本纪》。不载　按《礼志》。神宗元丰元年。诏
龙图阁直学士、史馆修撰宋敏求等详定正殿御殿
仪注。敏求遂上《朝会仪》二篇。令式四十篇。诏颁行之。
其制：冬至大朝会。有司设御座。大庆殿东西房于御
座之左右少北。东西阁于殿后，百官宗室客使次于
庙堂之内外。五辂先陈于庭。兵部设黄麾仗于殿之
内外。大乐令展宫架之乐于横街南，《鼓吹令》分置十
二案于宫架外。协律郎二人，一位殿上西阶之前楹，
一位宫架西北，俱东向。陈舆辇、御马于龙墀，伞扇于
沙墀，馀则列大庆门外。陈布将士于街左右。金吾六
军诸卫勒所部列黄麾大仗于门，及殿庭。百僚、客使
等俱入朝。文武常参官朝服，陪位官公服近仗，就陈
于阁外。太乐令、乐工、协律郎入就位。中书侍郎以诸
方镇表案寺俟于大庆门外之左右，诸侍卫官各服其
器服，辇出至西阁，降辇。符宝郎奉宝诣阁门奉迎。百
官、客使、陪位官俱入就位。侍中版奏：“中严”，又奏“外办殿上鸣鞭，宫县撞黄钟之钟，右五钟皆应。内侍承旨
索扇，扇合。帝服通天冠、绛纱袍，御舆出。协律郎举麾，
奏《乾安乐》，鼓吹振作，帝出自西房，降舆即座，扇开，殿
下鸣鞭，协律郎偃麾，乐止，炉烟升。符宝郎奉宝置御
座前，中书侍郎、给事中押表案入，诣东西阶下对立。
百官、宗室及辽使班分东西以次入，正安乐作，就位，
乐止。押乐官归本班。起居毕，复案位。三师、亲王以下
及御史台外正任辽使，俱就北向位。典仪赞：“在位者
皆再拜。”起居讫，太尉将升，中书令、门下侍郎俱降至
西阶下立。太尉诣西阶下解剑脱舄，升殿。中书令、门
下侍郎各于案取所奏之文，诣褥位解剑脱舄，以次
升，分东西立以俟。太尉诣御座前，北向跪奏。文武百
寮，太尉具官臣某等言：“晷运推移，日南长至。伏惟皇
帝陛下应干纳祜，与天同休。”俛伏，兴，降阶佩剑，纳舄
还位。在位官俱再拜，舞蹈，三称万岁，再拜。侍中进当
御座前承旨，退临阶西向称制，宣答曰：“履长之庆，与
公等同之。”赞者曰：“拜”，舞蹈三称万岁。横行官分班立，
中书令、门下侍郎升，诣御座前，各奏诸方镇表讫，侍
中进当御座前，奏礼毕。殿上承旨索扇，殿下鸣鞭，宫
县撞蕤宾之钟，左五钟皆应。协律郎举麾，宫县奏《干
安乐》，鼓吹振作。帝降座，御舆入自东房，扇开偃麾，乐
止。侍郎奏“解严”，白官退还次，客使、陪位官并退。有司
设食案，大乐令设登歌，殿上二舞入，立于架南。预坐
当升殿者，位御座之前，文武相向，异位重行，以北为
上。非升殿者位于东西廊下。尚食奉御设寿尊于殿
东楹少南，设坫于尊南，加爵一。有司设上下群臣酒
尊殿下，东西厢侍卫官及执事者各立其位，仗卫仍
立俟。上寿百官立班，如朝贺仪。侍中版奏：“中严外办。”
闻鸣鞭索扇，帝服通天冠、绛纱袍，御舆出东房，乐作，
帝即坐，扇开，乐止。赞拜毕，光禄卿诣横街南跪奏：“具
官臣某言，请允群臣上寿。”兴。侍中承旨称：“制可”，少退。
舍人曰：“拜。”光禄卿再拜讫，复位。三师以下就位，赞者
曰：“拜”，在位者皆拜舞，三称万岁。太尉升殿，诣寿尊所，
北向。尚食奉御酌御酒一爵授太尉，搢笏，执爵诣前
跪进。帝执爵，太尉出笏，俛伏，兴，少退，跪奏：文武百寮、
太尉具官臣某等稽首言：“天正长至，臣等不胜大庆，
谨上千万岁寿。”俛伏，兴，降，复位。赞者曰：“拜。”在位者皆
再拜，三称万岁。侍中承旨退，西向宣曰：“举公等觞。”赞
者曰：“拜。”在位者皆再拜，三称万岁，北向，班分东西序
立。太尉自东阶侍立，举第一爵，《和安乐》作，饮毕乐止。
太尉受虚爵，复于坫，降阶。三师以下赞拜，舞蹈称万
岁，如上仪。侍中进奏：“侍中具官臣某言，请延公王等
升殿。”俛伏，兴，降，复位。侍中承旨，退称：“有制。”赞者曰：“拜”，
在位者皆再拜。宣曰：“延公等升殿。”赞者曰：“拜”，在位者
皆再拜。公王等诣东阶，升，立于席后。尚食奉御进酒，
殿中监省酒以进，帝举第二爵，登歌作《甘露》之曲，饮
讫，殿中监受爵，乐止。群臣升殿，就横行位。舍人曰：“各
赐酒。”赞者曰：“拜。”群官皆再拜，三称万岁。舍人曰：“就坐。”
太官令行酒，搢笏受酒，宫县作《正安》之乐，文舞入，立
宫架北，觞行一周。凡行酒讫，并太官令奏巡周，乐止。
尚食进食升阶，以次置御座前，又设群官食讫，太官
令奏食遍。太乐丞引《盛德升闻》之舞入，作三变止，出。
殿中监进第三爵，群官立席后，登歌作《瑞木成文》之
曲，饮讫，乐止。殿中丞受虚爵，舍人曰：“就坐。”群官皆坐。
又行酒、作乐、进食如上仪。太乐丞引《天下大定》之舞
作三变止出。殿中监进第四爵，登歌奏《嘉禾》之曲，如
第三爵。太官令行酒。又一周，乐止。舍人曰：“可起。”百寮
皆立席后，侍中进御座前，跪奏：“礼毕。”俛伏，兴，与群官
俱降阶复位。赞者曰：“拜。”皆再拜，舞蹈三称万岁，起，分
班立。殿上索扇，扇合，殿下鸣鞭。太乐令撞蕤宾之钟，
左右钟皆应。协律郎俛伏，举麾，太乐令令奏《乾安》之
乐，鼓吹振作，帝降座，御舆入自东房，扇开，乐止。侍中
奏《解严》，所司承旨放仗，百寮再拜，相次退。

元丰六年十一月甲辰，冬至，祀昊天上帝，以太祖配。
始罢合祭，不设皇地祗位。

按：《宋史神宗本纪》不载　按礼志云云。

### 哲宗元祐五年十一月冬至亲祠南郊合祭天地诏罢饮福宴

按：《宋史哲宗本纪》不载，　按《礼志》云云。

### 徽宗政和 年定皇太子冬至受贺之礼

按《宋史徽宗本纪》。不载　按《礼志。政和新仪》。前一日。
有司于东门外。量地之宜。设三公以下文武群官等
次如常仪。典仪设皇太子答拜褥位于阶下。南向。又
设文武群官版位于门之外。其日礼直官舍人先引
三公以下文武群臣以次入。就位。立定。礼直官舍人
引左庶子诣皇太子前。跪请内严。少顷又言外备内
侍褰帘，皇太子常服出次，左右侍卫如常仪。皇太子
降阶，诣南向褥位。典仪曰“再拜”，赞者承传曰“再拜。”三
公以下皆再拜，皇太子答拜。班首少前称贺云：“天正
长至，景福维新。伏惟皇太子殿下，与时同休。”贺讫，少
退复位。左庶子前承命，诣群臣前答云：“天正长至，与公等均庆。”典仪曰“再拜”，班首以下皆再拜，皇太子答
拜讫，礼直官、通事舍人引三公以下文武百官以次
出。内侍引皇太子升阶，还次，降帘侍卫如常仪。少顷，
礼直官、舍人引知枢密院官以下入就位，立定，内侍
引皇太子降阶，诣南向褥位，枢密官以下参贺如上
仪讫，退次。引师、傅、保、宾客以下入就位，参贺如上仪。
师、傅、保以下以次出。内侍引皇太子升坐，礼直官引
文武宫官入就位，重行北向立，《典仪》曰“再拜”，在位官
皆再拜。左庶子少前，跪言：“具官某言，天正长至，伏惟
皇太子殿下与时同休。”俛伏，兴，复位，典仪曰“再拜”，在
位者皆再拜，分东西序立。左庶子少前，跪言：“礼毕。”左
右近侍降帘，皇太子降座，宫官退，左右侍卫以次出。
政和二年十一月戊寅，日南至，受元圭于大庆殿，赦
天下。

按：《宋史徽宗本纪》云云。

按《东京梦华录》：“冬至前三日，驾宿大庆殿。殿庭广阔，
可容数万人，尽列法驾仪仗于庭，不能周遍。有两楼
对峙，谓之钟鼓楼。上有太史局生测验刻漏，每时刻
作鸡唱鸣，鼓一下，则一服绿者执牙牌而奏之，每刻
曰某时几棒鼓，一时则曰某时正。”宰执百官皆服法
服，其头冠各有品从。宰执亲王加貂蝉笼巾，九梁，从
官七梁，馀六梁至二梁有差，台谏增廌角也。所谓“梁”
者，谓冠前额梁上排金铜叶也。皆绛袍、皂缘，方心曲
领，中单，环珮、云头、履、鞋，随官品执笏，馀执事人皆介
帻、绯袍，亦有等差，惟阁门、御史台加方心曲领尔。入
殿祗应人给黄方号，馀黄长号、绯方长号，各有所至
去处。“仪仗车辂”，谓信幡、龙旗、相风乌、指南车、木辂、象
辂、革辂、金辂、玉辂之类，自有《三礼图》可见。更不缕缕
排列殿门内外及御街远近。禁卫全装铁骑数万，围
绕大内。是夜，内殿仪卫之外，又有裹锦缘小帽、锦络
缝宽衫兵士，各执银裹头黑漆杖子，谓之“喝探。”兵士
十馀人作一队，聚首而立，凡数十队，各一名，喝曰：“是
与不是？”众曰：“是。”又曰：“是甚人？”众曰：“殿前都指挥使高
俅。”更互喝叫不停，或如鸡叫。又置警场于宣德门外，
谓之武严。兵士画鼓二百面，角称之。其角皆以彩帛
如小旗脚装结其上兵士皆小帽，黄绣抹额、黄绣宽
衫、青窄衬衫。日晡时、三更时，各奏严也。每奏先鸣角，
角罢，一军校执一长软藤条，上系朱拂子。擂鼓者观
拂子，随其高低，以鼓声应其高下也。次日五更，摄大
宗伯执牌奏《中严》。外办铁骑前导，番衮自三更时相
续而行。象七头，各以文锦被其身，金莲花座安其背，
金辔笼络其脑，锦衣人跨其颈。次第高旗大扇、画戟
长矛，五色介胄。跨马之士，或小帽锦绣抹额者，或黑
漆圆顶悫头者，或以皮如兜鍪者，或漆皮如犀斗而
笼巾者；或衣红黄罨画锦绣之服者；或衣纯青、纯皂，
以至鞋裤皆青黑者；或裹交脚悫头者；或以锦为绳，
如蛇而绕系其身者；或数十人唱引，持大旗而过者；
或执大斧者、胯剑者；执锐牌者；持镫棒者；或持竿上
悬豹尾者；或持短杵者；其矛戟皆缀五色结带，铜铎。
其旗扇皆画以龙或虎，或云彩，或山河。又有旗，高五
丈，谓之“次黄龙。”驾诣太庙、青城，并先到，立斋宫前，叉
竿舍索旗坐约百馀人，或有交脚悫头胯剑足靴，如
四直使者，千百数，不可名状。馀诸司祗应人皆锦袄，
诸班直、亲从、亲事官皆帽子结带，红锦或红罗，上紫
团褡戏狮子，短后打甲背子，执御从物。御龙直皆真
珠结络，短顶头巾，紫上杂色小花绣衫，金束带，看带
丝鞋。天武官皆顶朱漆金装笠子，红上团花背子。三
衙并带御器械官，皆小帽背子或紫绣战袍，跨马前
导，千乘万骑，出宣德门，由景灵宫、太庙驾乘玉辂，冠
服如图画，间星官之服，头冠皆北珠装结顶。通天冠
又谓之“卷云冠”，服绛袍，执元圭。其玉辂顶皆镂金大
莲叶攒簇，四柱栏槛镂玉盘花龙凤。驾以四马，后出。
旗常辂上御座，惟近侍二人，一从官傍立，谓之“执绥”，
以备顾问。挟辂卫士皆裹黑漆团顶，无脚悫头，著黄
生色宽衫、青窄衬衫、青裤，系以锦绳。辂后四人擎行，
马前有朝服，二人执笏，面辂倒行。是夜宿太庙，喝探
警严，如宿殿仪。至三更，车驾行事执事皆宗室，宫架
乐作，主上在殿上东南隅西面立，有一朱漆金字牌，
曰“皇帝位”，然后奉神主出室，亦奏中严外办。逐室行
礼毕，甲马、仪仗，车辂番衮，出南薰门，驾御玉辂，诣青
城斋宫。所谓青城，旧来止以青布幕为之，画砌甃之
文，旋结城阙殿宇，宣、政间，悉用土木盖造矣。铁骑围
斋宫外，诸军有紫巾绯衣素队约千馀，罗布郊野，每
队军乐一火，行宫巡检部领甲马，来往巡逻。至夜，严
警喝探如前。三更，驾诣郊坛行礼，有三重壝墙。驾出
青城，南行曲尺，西去约一里许，乃坛也。入外壝东门，
至第二壝里，面南设一大幕次，谓之“大次。”更换祭服，
平天冠二十四旒，青衮龙，服中单，朱舄，纯玉佩二，中
贵扶侍。行至坛前，坛下又有一小幕殿，谓之“小次。”内
有御座台，高三层，七十二级。坛面方圆三丈许，有四
踏道，正南曰午阶，东曰卯阶，西曰酉阶，北曰子阶。坛上设二黄褥位，北面南曰昊天上帝，东南面曰太祖
皇帝。惟两矮案上设《礼料》，有登歌道士十馀人，列钟
磬二架，馀歌色及琴瑟之类，三五执事人而已。坛前
设宫架，乐前列编钟、玉磬，其架有如常乐方响，增其
高大。编钟形稍匾，上下两层挂之，架两角缀以流苏。
玉磬状如曲尺，系其曲尖处，亦架之，上下两层挂之。
次列数架。大鼓，或三或五，用木穿贯，立于架座上。又
有大钟，曰景钟，曰节鼓。有琴而长者，如筝而大者，截
竹如箫管，两头存节“而横吹者，有土烧成如圆弹而
开窍者，如笙而大者，如箫而增其管者，有歌者”，其声
清亮，非郑、卫之比。宫架，前立两竿，乐工皆裹介帻，如
笼巾，绯宽衫，勒帛。二舞者，顶紫色冠，上有一横板，皂
服朱裙履。乐作，初则文舞皆手执一紫囊，盛一笛管，
结带。武舞，一手执短槊，一手执小牌。此文舞，加数人，
击铜铙响环，又击如铜灶突者，又两人共携一铜瓮
就地击者，舞者如击刺，如乘云，如分手，皆舞容矣。乐
作，先击柷，以木为之，如方壶，画山水之状。每奏乐击
之，内外共九下。乐止，则击敔如伏虎，脊上如锯齿一。
曲终，以破竹刮之。礼直官奏“请驾登坛”，前导官皆躬
身侧引至坛止，惟大礼使登之。先正北一位拜跪酒，
殿中监东向一拜，进爵盏，再拜兴，复诣正东一位。才
登坛，而宫架声止，则坛上乐作，降坛则宫架乐复作，
武舞上，复归小次。亚献、终献上，亦如前仪，当时燕越
王为亚、终献也。第二次登坛，乐作如初，跪酒毕，中书
舍人读册，左右两人举册而跪读，降坛，复归小次。亚、
终献如前。再登坛，进玉爵“盏，皇帝饮福矣。”亚终献毕，
降坛，驾小次前立，则坛上礼料、币帛、玉册，由西阶而
下。南壝门外，去坛百馀步，有燎炉高丈许，诸物上台，
一人点唱，入炉焚之。坛三层，回踏道之间有十二龛，
祭十二宫神。内壝、外祭百星，执事与陪祠官皆面北
立班，宫架乐罢，鼓吹未作，外内数十万众肃然，惟闻
轻风环珮之声，一赞者唱曰：“赞一拜。”皆拜。礼毕，驾自
小次祭服还大次，惟近侍椽烛二百馀条列成围子。
至大次，更服衮冕，登大安辇。辇如玉辂而大，无轮，四
垂大带，辇官服色亦如挟辂者。才升辇，教坊在外壝
东门排列。钧容直先奏乐，一甲士舞一曲，破讫，教坊
进口号。乐作，诸军队伍鼓吹皆动，声震天地。回青城，
天色未晓，百官常服入贺，赐茶酒毕，而法驾仪仗铁
骑鼓吹入南薰门。御路数十里之间，起居幕次贵家
看棚，华彩鳞砌，略无空闲去处。车驾登宣德楼，楼前
立大旗数口，内一口大者，与宣德楼齐，谓之“盖天旗。”
旗立御路中心不动，次一口稍小，随驾立，谓之“次黄
龙。”青城、太庙随逐立之，俗亦呼为“盖天旗。”亦设宫架，
乐作。须臾，击柝之声，旋立鸡竿，约高十数丈。竿尖有
一大木盘，上有金鸡，口衔红幡子，书“皇帝万岁”字。盘
底有彩索四条垂下，有四红巾者争先缘索而上，捷
得金鸡红幡，则山呼谢恩讫，楼上以红绵索通门下
一彩楼上有金凤衔赦而下。至彩楼上，而通事舍人
得赦宣读开封府、大理寺排列罪人在楼前，罪人皆
绯缝黄布衫，狱吏皆簪花鲜洁。闻鼓声，疏枷放去，各
山呼谢恩讫。楼下钧容直乐作，杂剧舞旋，《御龙直》装
神鬼斫真刀、倬刀。楼上百官赐茶酒，诸班直呈拽马
队，六军归营。至日晡时，礼毕，驾还内。

### 高宗建炎二年十一月壬寅冬至祀昊天上帝于圜丘以太祖配大赦

按：《宋史高宗本纪》云云。

建炎四年。十一月壬子。日南至。率百官遥拜二帝
按《宋史高宗本纪》云云。

### 绍兴十二年十月诏从受臣僚冬至朝贺之仪

按《宋史高宗本纪》不载　按《礼志》，绍兴十二年十月，
臣僚言“窃以元正一岁之首。冬至一阳之复。圣人重
之，制为朝贺之礼焉。自上世以来，未之有改也。汉高
祖以五年即位，而七年受朝于长乐宫。我太祖皇帝
以建隆元年即位，受朝于崇元殿。主上临御十有六
年，正至朝贺，初未尝讲。艰难之际，宜不遑暇。兹者太
母还宫，国家大庆，四方来贺，亶惟其时。欲望自今元
正、冬至举行朝贺之礼，以明天子之尊，庶几旧典不
至废坠。”礼部、太常寺考定朝会之礼，依国故事，设黄
麾大仗、车路、法物、乐舞等，百寮服朝服，再拜上寿，宣
王公升殿，间饮三周。诏自来年举行。十一月，权礼部
侍郎王赏等言：“朝会之礼，正旦、冬至及”大庆受朝、受
贺，系御大庆殿，其文德、紫宸、垂拱殿，礼制各有不同。
月朔视朝，则御文德殿，谓之“前殿，正衙仍设黄麾半
仗。紫宸、垂拱皆系侧殿，不设仪仗。元正在近，大庆殿
之礼事务至多，乞候来年冬至，别行取旨。”诏从之。
绍兴十三年十一月庚申，日南至，合祀天地于圜丘，
太祖、太宗并配，大赦。

按：《宋史高宗本纪》云云。

绍兴三十二年，孝宗即位。十一月“冬至，上诣德寿宫
称贺。上寿礼毕，入见太后，如宫中礼。”

按：《宋史孝宗本纪》不载　按《礼志》云云

### 孝宗淳熙二年十一月冬至加大上皇帝尊号册宝并行大朝会之仪

按《宋史孝宗本纪》不载。　按《礼志》，淳熙二年十一月，
诏“太上皇帝圣寿无疆，新岁七十，以十一日冬至加
上尊号册宝。”

按《乾淳岁时记》：“朝廷冬至行大朝会仪，则百官冠冕
朝服，备法驾，设黄麾仗三千三百五十人。”〈视东京已灭三之一〉
用太常雅乐、宫架登歌，太子、上公、亲王、宰执并赴紫
宸殿立班进酒。上《千万岁寿》，上公致词，枢密宣答，及
诸国使人及诸州入献朝贺，然后奏乐、进酒、赐宴。此
礼不能常行，每岁禁中，止是以三茅钟鸣，驾兴，上服
悫头、玉带、靴袍，先诣福宁殿、龙墀及圣堂炷香。〈用蜡沉脑
子〉“次至天章阁祖宗神御殿行酌献礼。”次诣东朝奉
贺。复回福宁殿，受皇后、太子、皇子、公主、贵妃至郡夫
人、内官、大内已下贺。贺毕，驾始过大庆殿。御史台、阁
门分引文武百寮追班称贺，大起居十六拜，致词上
寿，枢密宣答。礼毕，放仗。是日，后苑排办御筵于清燕
殿，用插食盘架。午后，修内司排办晚筵于庆瑞殿，用
烟火进市食赏灯。并于元夕。

### 光宗绍熙三年十一月丙戌日南至丞相率百官诣重华宫拜表称贺

按：《宋史光宗本纪》云云。

### 理宗宝庆二年十一月丙子日南至上诣慈明殿

按：《宋史理宗本纪》云云。

宝庆三年十一月辛巳，日南至，郊，大赦。改明年为绍
定元年。

按：《宋史理宗本纪》云云。

### 淳祐二年十一月己亥日南至雷电交作诏避殿减膳求直言

按：《宋史理宗本纪》云云。

### 宝祐二年十一月壬寅日南至忠王冠

按：《宋史理宗本纪》云云。